Tampereen Kauppiin suunnitteilla valtava hyvinvointikeskus 40 000 asukkaalle – kaupunki hakee nyt poikkeuslupaa

Tampereen kaupunki hakee poikkeuslupaa Kaupin yliopistollisen kehityshyvinvointikeskuksen toteuttamiseksi. Tampereen kaupunginhallitus päätti asiasta tiistaina. Kehityshyvinvointikeskus on määrä rakentaa Tampereen yliopiston lääke- ja terveystieteiden opetuksen käytössä olevan Arvo-rakennuksen yhteyteen, Tampereen yliopistollisen sairaalan välittömään läheisyyteen. Yksikköön tulisi perusterveydenhuollon ja muiden hyvinvointipalveluiden yksikkö, ja siihen siirtyisivät myös Tammelakeskuksen terveysaseman toiminnot. Hankkeen suunniteltu koko on noin 8 000 kerrosneliömetriä ja kustannusarvio 26 miljoonaa euroa. Ministeriö hylkäsi viime vuonna Tampereen kaupunki haki jo keväällä 2017 sosiaali- ja terveysministeriöltä poikkeuslupaa hankkeen toteuttamiseksi. Ministeriö hylkäsi hakemuksen. Päätöksen perustelujen mukaan asiassa ei oltu selvitetty, että hanke on tarpeen toteuttaa ennen sote- ja maakuntauudistusta. Sote- ja maakuntauudistuksen valmisteltu tuli tiensä päähän, mutta poikkeuslupamenettelyä edellyttävä sote-rajoituslaki on edelleen voimassa vuoden 2022 loppuun asti. Tampereen väkimäärän kasvu lisää merkittävästi palvelutarvetta ja tähän vedoten Tampere toteaa, että hankkeen toteuttamiseen on ryhdyttävä viipymättä. Käyttöön 2023 mennessä? Mikäli investointipäätös tehdään tänä vuonna olisi Kaupin kehityshyvinvointikeskus otettavissa käyttöön vuoteen 2023 mennessä. Tähän mennessä kaupungin väkiluvun arvioidaan kasvavan yli 28 000 hengellä. Tampereen kaupungin mukaan Kaupin keskuksella vastataan sosiaali- ja terveyspalveluiden rakenteellisen ja toiminnallisen uudistamisen tarpeisiin. Lisäksi tutkimus- ja koulutustoiminta kytketään peruspalveluiden kehittämiseen. Hankkeen toteutussuunnittelussa selvitetään Tampereen ammattikorkeakoulun opetus- ja tutkimustilojen sijoittuminen Kaupin keskuksen yhteyteen. Myös Urho Kekkosen kuntoinstituutille on kaavailtu uudet tilat rakennuksen yhteyteen.